Φέτος έκανε του… κεφαλιού του.



Ο Ολυμπιακός τα βρήκε ξανά σκούρα κόντρα στη Λαμία στο «Γ. Καραϊσκάκης», αλλά αυτήν τη φορά πήρε την πρόκριση, επικρατώντας 3-2, με ανατροπή στο δεύτερο μέρος.



Καθοριστική η είσοδος του Ματιέ Βαλμπουενά (μπήκε στο 46'), που οδήγησε τους (αναποτελεσματικούς στο α’ ημίχρονο) Πειραιώτες στη νίκη και στα ημιτελικά του Κυπέλλου με τις τρεις ασίστ του. Δύο γκολ ο Σισέ. Καθοριστική και η αποβολή του Ρόμανιτς στο 61'.



Ο Αντέτζο άνοιξε το σκορ στο 44’ με προβολή, ο Χασάν ισοφάρισε στο 60’ με κεφαλιά (από κόρνερ του Γάλλου), λίγο μετά ο μέσος των φιλοξενούμενων αποβλήθηκε με αυστηρή δεύτερη κίτρινη για θέατρο. Ο Αιγύπτιος είχε δοκάρι στο 71’ και αμέσως μετά ο Σισέ σκόραρε με κεφαλιά από εξαιρετική σέντρα του Βαλμπουενά, που στο 77’ σέρβιρε στον Σενεγαλό από φάουλ αυτήν τη φορά.



Ο στόπερ των «ερυθρόλευκων» έκανε ανόητο πέναλτι στο 90’ στον Νιάσε και ο Βιγιάλμπα μείωσε σε 3-2 από τα έντεκα βήματα.







Έτσι ξεκίνησαν

Ο Πέδρο Μαρτίνς επέλεξε τον Αλέν κάτω από τα δοκάρια, με τους Τσιμίκα, Σισέ, Σεμέδο και Γκασπάρ στην τετράδα της άμυνας. Γκιγέρμε και Καμαρά ήταν το δίδυμο στον άξονα, με τους Μασούρα, Φορτούνη και Λοβέρα να αποτελούν την μεσοεπιθετική τριπλέτα πίσω από τον προωθημένο Χασάν.





Ο Άκης Μάντζιος ξεκίνησε τον Κάχριμαν κάτω από τα δοκάρια, τους Βάντερσον, Αντέτζο, Τζανετόπουλο και Ασίγκμπα στην άμυνα. Τους Νιάσε και Μπουλούλη στα χαφ, ενώ οι Βασιλόγιαννης, Τιρόνε και Ρόμανιτς ήταν η τριπλέτα πίσω από τον Καραμάνο.



Το ματς

Πολύ καλή εκκίνηση είχε η αναμέτρηση στο Φάληρο. Ο Ολυμπιακός -όπως αναμενόταν- προσπάθησε να μπει πολύ δυνατά, να επιβάλλει τον δικό του τρόπο παιχνιδιού και η αναμέτρηση για να δημιουργήσει από νωρίς τις προϋποθέσεις για πρόκριση. Το ματς είχε πολύ καλό ρυθμό από το ξεκίνημα, οι «ερυθρόλευκοι» προσπάθησαν να ανεβάσουν στροφές με το «καλημέρα» και το κατάφεραν μέχρι ενός σημείου, αλλά τους έλειψε η ουσία, καθώς δεν εκμεταλλεύτηκαν τις δύο πολύ μεγάλες ευκαιρίες που είχαν.



Πάντως, η πρώτη επικίνδυνη επίσκεψη έγινε από τη Λαμία. Ήταν ξεκάθαρο ότι θα πόνταρε πολλά στην κόντρα επίθεση η ομάδα του Άκη Μάντζιου και κάπως έτσι βρήκε την πρώτη της καλή στιγμή. Με τον Τιρόνε να κάνει το γύρισμα από τα αριστερά και τον Καραμάνο να βρίσκει την μπάλα, αλλά όχι καλά, προτού μπλοκάρει ο Αλέν. Οι Πειραιώτες αντέδρασαν άμεσα και άγγιξαν το 1-0, αλλά μετά το γύρισμα του Τσιμίκα που πρόλαβε τον Κάχριμαν, ο Χασάν (7’) κατάφερε να αστοχήσει σε ανυπεράσπιστη εστία. Λίγο μετά χάθηκε η δεύτερη καλύτερη στιγμή του αγώνα, με τον Μασούρα (11’) να γίνεται κάτοχος της μπάλας μετά το κλέψιμο του Γκιγέρμε, αλλά να μην τα καταφέρνει απέναντι στον Κάχριμαν από εξαιρετική θέση.





Σε ολόκληρο αυτό το διάστημα, η Λαμία ήταν καλά οχυρωμένη πίσω, έπαιζε έξυπνα και επιδίωξε να κάνει τη ζημιά στην κόντρα, με τον Νιάσε να τη βγάζει γρήγορα μπροστά. Ο Ολυμπιακός θέλησε να συνεχίσει στο ίδιο τέμπο, αλλά στο δεύτερο μισό του πρώτου ημιχρόνου έπεσε αισθητά ο ρυθμός και η Λαμία κατάφερε να πάει το παιχνίδι πιο κοντά στα δικά της… μέτρα. Με αποτέλεσμα, αφενός να μην δεχθεί φάσεις (πλην του άστοχου σουτ του Τσιμίκα στο 32’) μέχρι την ανάπαυλα και παράλληλα να «χτυπήσει» τους φιλοξενούμενους λίγο πριν την ανάπαυλα. Αφού ο Αντέτζο νίκησε την άμυνα του Ολυμπιακού αρχικά και στη συνέχεια τον Αλέν μετά το φάουλ του Τιρόνε, για το 0-1!





Πλέον, οι Πειραιώτες έπρεπε να φορτσάρουν (και η Λαμία να κρατήσει), να ρισκάρουν και ο Πέδρο Μαρτίνς το έκανε από νωρίς, αφού έβαλε Ελ Αραμπί και Βαλμπουενά, αντί του Μασούρα και του… άφαντου Λοβέρα, με το ξεκίνημα του β’ μέρους. Σταδιακά, οι «ερυθρόλευκοι» άρχισαν να πιάνουν πολύ καλό ρυθμό, κλείνοντας τους φιλοξενούμενους στην περιοχή τους. Ο Ελ Αραμπί έδωσε όγκο στην ομάδα του με την είσοδό του, αλλά εκτελεστικά δεν βρέθηκε στα δικά τους στάνταρ (χάνοντας καλή ευκαιρία στο 54’ και το 71’), χωρίς αυτό να σημαίνει ότι δεν βοήθησε. Ο Χασάν που μέχρι εκείνο το σημείο έβλεπε… εφιάλτες κόντρα στη Λαμία, έδωσε σύνθημα για αντεπίθεση στο 60’ με κεφαλιά, έπειτα από κόρνερ του Βαλμπουενά.







Λίγο μετά το παιχνίδι ήρθε εντελώς στα μέτρα του Ολυμπιακού με τη δεύτερη κίτρινη στον Ρόμανιτς. Οι Πειραιώτες άγγιξαν δις το 2-1 στο 71’ και το έκανε στο 72’ με την κεφαλιά του Σισέ στη σέντρα του Βαλμπουενά.







Πλέον, ο Ολυμπιακός είχε τον απόλυτο έλεγχο και πέντε λεπτά μετά έγινε το απόλυτο αφεντικό, αφού σε παρόμοια φάση (αλλά από φάουλ αυτήν τη στιγμή), ο Γάλλος συνεργάστηκε εκ νέου με τον Σενεγαλέζο για το 3-1. Οι γηπεδούχοι είχαν γίνει το απόλυτο αφεντικό και δίχως να αγχωθούν πήγαν το παιχνίδι μέχρι τις καθυστερήσεις, όπου ο Σισέ με ανόητο πέναλτι στον Νιασέ έδωσε νέο ενδιαφέρον στο παιχνίδι, μετά την εύστοχη εκτέλεση του Βιγιάλμπα. Η Λαμία ήθελε, αλλά δεν μπορούσε και το 3-2 σφράγισε τις προσπάθειες των δύο ομάδων.





Οι συνθέσεις



Ολυμπιακός (Πέδρο Μαρτίνς): Αλέν, Τσιμίκας, Σισέ, Σεμέδο, Γκασπάρ, Γκιγέρμε, Καμαρά, Μασούρας (46' Ελ Αραμπί), Φορτούνης, Λοβέρα (46' Βαλμπουενά), Χασάν (78' Μορ).



Στον πάγκο έμειναν: Τζολάκης, Καφού, Παπαδόπουλος και Μαρτίνης.



Λαμία (Άκης Μάντζιος): Κάχριμαν, Ασίγκμπα, Αντέτζο, Τζανετόπουλος, Βάντερσον, Νιάσε, Μπουλούλης, Βασιλόγιαννης (75' Βιγιάλμπα), Τιρόνε (64' Σκόνδρας), Ρόμανιτς, Καραμάνος (64' Σασί).



Στον πάγκο έμειναν: Επασί, Βλαχομήτρος, Νικολόπουλος, Μπαχανάκ.



Διαιτητής: Κουτσιαύτης (Άρτας)

Βοηθοί: Κολοσιώνης (Αιτ/νίας), Κωνσταντίνου (Πρέβεζας), 4ος: Κατσικογιάννης (Ηπείρου)

VAR: Μανούχος (Αργολίδας), AVAR: Τάσσης (Ηπείρου)



